题刘材之家子昂书映雪轩扁
卜友曾 (Yuan)
吴刚粉月成琼屑，洒向人间沃春热。东风刮地清梦阑，门外好山青不得。白云著雨飞难起，晓来化作湘江水。湘水娟娟照美人，对此心开几千里。临池落笔幽思多，白须道士来相过。日斜写得黄庭去，锦笼却送山阴鹅。山阴春尽美人老，茂陵刘郎拾瑶草。瑶草年年吹古香，至今残雪明松表。